Id-Deċiżjoni tal-Kummissjoni
tal-11 ta’ Ottubru 1996
li tistabbilixxi kondizzjonijiet speċjali li jirregolaw l-importazzjoni ta’ prodotti tas-sajd u ta’ l-akwakultura li joriġinaw mill-Affrika t’ Isfel
(Test b’relevanza għaż-ŻEE)
(96/607/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tistabbilixxi li l-kondizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], kif l-aħħar emendati bid-Direttiva 95/71/KE [2] jiġu osservati, u b’mod partikolari l-Artikoli 11 tagħha,
Filwaqt li grupp ta’ esperti tal-Kummissjoni żar l-Affrika t’ Isfel sabiex jagħmel spezzjoni ħalli jivverifika l-kondizzjonijiet li taħthom isiru, jinħażnu u jintbagħtu l-prodotti tas-sajd lejn il-Komunità;
Filwaqt li d-dispożizzjonijiet tal-leġislazzjoni ta’ l-Affrika t’ Isfel dwar spezzjoni ta’ saħħa u kontrolli fuq prodotti tas-sajd jistgħu jitqiesu ekwivalenti għal dawk stabbiliti fid-Direttiva 91/493/KEE;
Filwaqt li s-"South African Bureau of Standards (SABS)" fl-Affrika t’ Isfel, kapaċi jivverifika b’mod effettiv l-applikazzjoni tal-liġijiet fis-seħħ;
Filwaqt li l-proċedura sabiex jinkiseb iċ-ċertifikat ta’ saħħa msemmi fl-Artikolu 11(4)(a) tad-Direttiva 91/493/KEE għandha tkopri wkoll id-definizzjoni ta’ abbozz ta’ ċertifikat, il-ħtiġijiet minimi tal-lingwa (lingwi) li fiha (fihom) hu abbozzat u l-grad tal-persuna awtorizzata li tiffirmah;
Filwaqt li, skond l-Artikolu 11(4)(b) tad-Direttiva 91/493/KEE, għandha titpoġġa marka fuq pakketti ta’ prodotti tas-sajd, li tagħti l-isem tal-pajjiż terz u n-numru ta’ approvazzjoni tad-ditta, tal-bastiment tal-fabbriki u tal-bastiment friża ta’ l-oriġini;
Filwaqt li, skond l-Artikolu 11(4)(ċ) tad-Direttiva 91/493/KEE, għandha titħejja lista ta’ ditti approvati, bastimenti tal-fabbriki u bastimenti friża; filwaqt li dik il-lista għandha ssir fuq il-bażi ta’ komunikazzjoni mis-SABS lill-Kummissjoni; filwaqt li huwa għalhekk f’idejn is-SABS li tassigura konformità mad-dispożizzjonijiet stabbiliti għal dak il-għan fl-Artikolu 11(4) tad-Direttiva 91/493/KEE;
Filwaqt li s-SABS ipprovdiet assigurazzjonijiet uffiċjali dwar il-konformità mar-regoli stabbiliti fil-Kapitolu V ta’ l-Anness għad-Direttiva 91/493/KEE u dwar li jiġu sodisfatti l-ħtiġijiet ekwivalenti għal dawk stabbiliti b’dik id-Direttiva għall-approvazzjoni tad-ditti, il-bastimenti tal-fabbriki u l-bastimenti friża;
Filwaqt li l-miżuri msemmija f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Is-"South African Bureau of Standards (SABS)" hija rikonoxxuta bħala l-awtorità kompetenti fl-Affrika t’ Isfel li tivverifika u tiċċertifika l-konformità tal-prodotti tas-sajd mal-ħtiġijiet tad-Direttiva 91/493/KEE.
Artikolu 2
Prodotti ta’ sajd u akwakultura li joriġinaw mill-Affrika t’ Isfel għandhom jissodisfaw il-kondizzjonijiet li ġejjin:
1. kull kunsinna għandha jkollha mehmuż ċertifikat oriġinali ta-saħħa nnumerat, mimli, iffirmat, datat kif dovut u li jkun jinkludi paġna waħda skond l-abbozz preskritt fl-Anness A ma’ din id-Deċiżjoni;
2. il-prodotti għandhom jaslu mingħand ditti, bastimenti tal-fabbrika jew bastimenti friża approvati mniżżla fl-Anness B ma’ din id-Deċiżjoni;
3. minbarra fil-każ ta’ prodotti ta’ sajd iffriżati fi kwantità u maħsuba għall-produzzjoni ta’ ikel priservat, il-pakketti kollha għandhom juru l-kelma "Affrika t’ Isfel" u n-numru ta’ approvazzjoni tad-ditta, tal-bastiment tal-fabbrika jew tal-bastimenti friża ta’ oriġini f’ittri li ma jitħassrux.
Artikolu 3
1. Iċ-ċertifikat msemmi f’punt 1 ta’ l-Artikolu 2 għandu jiġi fformulat f’ta’ l-inqas lingwa uffiċjali waħda ta’ l-Istat Membru fejn isiru l-kontrolli.
2. Iċ-ċertifikat għandu juri l-isem, il-kapaċità u l-firma tar-rappreżentant tas-"South African Bureau of Standards (SABS)", u t-timbru uffiċjali ta’ dan ta’ l-aħħar b’kulur differenti minn dak ta’ indikazzjonijiet oħra fuq iċ-ċertifikat.
Artikolu 4
Din id-Deċiżjoni għandha tgħodd mill-1 ta’ Novembru 1996.
Artikolu 5
Din id-Deċiżjoni hija ndirizzata lill-Istati Membri.
Magħmula fi Brussel, fil-11 ta’ Ottubru 1996.